Kommissionens beslutning

af 2. maj 2003

om midlertidig handel med sædekorn af arterne Lupinus angustifolius og Linum usitatissimum, der ikke opfylder kravene i henholdsvis Rådets direktiv 66/401/EØF og 2002/57/EF

(meddelt under nummer K(2003) 1414)

(EØS-relevant tekst)

(2003/307/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 66/401/EØF af 14. juni 1966 om handel med frø af foderplanter(1), senest ændret ved direktiv 2001/64/EF(2), særlig artikel 17,

under henvisning til Rådets direktiv 2002/57/EF af 13. juni 2002 om handel med frø af olie- og spindplanter(3), senest ændret ved direktiv 2002/68/EF(4), særlig artikel 21, og

ud fra følgende betragtninger:

(1) I Det Forenede Kongerige er mængden af sædekorn af smalbladet lupin (Lupinus angustifolius), som er egnet til dyrkning under dyrkningsforholdene i den pågældende medlemsstat, og som opfylder kravene i direktiv 66/401/EØF med hensyn til spireevne, utilstrækkelig og kan således ikke dække denne medlemsstats behov.

(2) Det er umuligt at dække behovet for sædekorn af denne art tilfredsstillende med sædekorn, som opfylder alle krav i direktiv 66/401/EØF, fra andre medlemsstater eller fra tredjelande.

(3) Det Forenede Kongerige bør derfor være bemyndiget til at tillade handel med sædekorn af denne art, som opfylder mindre strenge krav, i en periode, der udløber den 30. juni 2003.

(4) I Finland er mængden af sædekorn af hørfrø (Linum usitatissimum), som er egnet til dyrkning under dyrkningsforholdene i den pågældende medlemsstat, og som opfylder kravene i direktiv 2002/57/EF med hensyn til spireevne, utilstrækkelig og kan således ikke dække denne medlemsstats behov.

(5) Det er umuligt at dække behovet for sædekorn af denne art tilfredsstillende med sædekorn, som opfylder alle krav i direktiv 2002/57/EF, fra andre medlemsstater eller fra tredjelande.

(6) Finland bør derfor være bemyndiget til at tillade handel med sædekorn af denne art, som opfylder mindre strenge krav, i en periode, der udløber den 30. juni 2003.

(7) Derudover bør andre medlemsstater, som er i stand til at forsyne Det Forenede Kongerige eller Finland med sædekorn af disse arter, være bemyndiget til at tillade handel med disse former for sædekorn.

(8) Det Forenede Kongerige bør fungere som koordinator for at sikre, at den samlede mængde sædekorn af Lupinus angustifolius, der er tilladt i henhold til denne beslutning, ikke overstiger den sammesteds fastsatte maksimumsmængde.

(9) Finland bør fungere som koordinator for at sikre, at den samlede mængde sædekorn af Linum usitatissimum, der er tilladt i henhold til denne beslutning, ikke overstiger den sammesteds fastsatte maksimumsmængde.

(10) De i denne beslutning fastsatte foranstaltninger er i overensstemmelse med udtalelse fra Den Stående Komité for Frø og Plantemateriale henhørende under Landbrug, Havebrug og Skovbrug -

VEDTAGET FØLGENDE BESLUTNING:

Artikel 1

Indtil den 30. juni 2003 tillades handel i EF med sædekorn af smalbladet lupin (Lupinus angustifolius), som ikke opfylder kravene i direktiv 66/401/EØF med hensyn til mindste spireevne, hvis de betingelser, der er fastsat i bilaget til denne beslutning, og nedenstående betingelser er opfyldt:

a) Spireevnen skal være på mindst 60 % rent sædekorn.

b) På den officielle etiket skal spiringen, der er fastslået ved den officielle undersøgelse i henhold til artikel 2, stk. 1, litra Ca, d), og artikel 2, stk. 1, litra Cb, d), i direktiv 66/401/EØF, være angivet.

c) Sædekornet skal første gang være bragt i handelen i henhold til artikel 3 i denne beslutning.

Artikel 2

Indtil den 30. juni 2003 tillades handel i EF med sædekorn af hørfrø (Linum usitatissimum), som ikke opfylder kravene i direktiv 2002/57/EF med hensyn til mindste spireevne, hvis de betingelser, der er fastsat i bilaget til denne beslutning, og nedenstående betingelser er opfyldt:

a) Spireevnen skal være på mindst 70 % rent sædekorn.

b) På den officielle etiket skal spiringen, der er fastslået ved den officielle undersøgelse i henhold til artikel 2, stk. 1, litra e), nr. iv), og artikel 2, stk. 1, litra f), nr. iv), i direktiv 2002/57/EF, være angivet.

c) Sædekornet skal første gang være bragt i handelen i henhold til artikel 3 i denne beslutning.

Artikel 3

En leverandør, der ønsker at bringe de i artikel 1 og 2 nævnte sædekorn i handelen, skal ansøge den medlemsstat, hvor han er etableret, om tilladelse hertil.

Den pågældende medlemsstat giver leverandøren tilladelse til at bringe sædekornet i handelen, medmindre:

a) der er velbegrundet tvivl om, at leverandøren kan bringe den mængde sædekorn, han har ansøgt om tilladelse for, i handelen, eller

b) den samlede mængde, der tillades bragt i handelen ifølge den pågældende undtagelse, vil overstige den maksimumsmængde, der er anført i bilaget.

Artikel 4

Ved anvendelsen af denne beslutning yder medlemsstaterne hinanden administrativ bistand.

Det Forenede Kongerige fungerer med hensyn til artikel 1 og Finland fungerer med hensyn til artikel 2 som koordinerende medlemsstater for at sikre, at den samlede tilladte mængde ikke overstiger maksimumsmængden ifølge bilaget.

En medlemsstat, der modtager en ansøgning efter artikel 3, underretter straks den koordinerende medlemsstat om den mængde, der er omfattet af ansøgningen. Den koordinerende medlemsstat meddeler straks den medlemsstat, der har givet underretning, hvorvidt en imødekommelse af ansøgningen vil resultere i, at maksimumsmængden overskrides.

Artikel 5

Medlemsstaterne underretter straks Kommissionen og de øvrige medlemsstater om, hvor store mængder sædekorn de har tilladt bragt i handelen i henhold til denne beslutning.

Artikel 6

Denne beslutning er rettet til medlemsstaterne.

Udfærdiget i Bruxelles, den 2. maj 2003.

På Kommissionens vegne

David Byrne

Medlem af Kommissionen

(1) EFT 125 af 11.7.1966, s. 2298/66.

(2) EFT L 234 af 1.9.2001, s. 60.

(3) EFT L 193 af 20.7.2002, s. 74.

(4) EFT L 195 af 24.7.2002, s. 32.

BILAG

>TABELPOSITION>